

**Izjava ministrice za zunanje in evropske zadeve Tanje Fajon**

**na zasedanju Varnostnega sveta o Ukrajini**

**New York, 23. februar 2024**

Hvala, gospa predsedujoča.

Prav tako bi se rada zahvalila generalnemu sekretarju za njegove vedno jasne, iskrene in pronicljive uvide.

Gospa predsedujoča,

dve leti je že, odkar Ukrajino in njene prebivalce spremljata smrt in uničevanje. Dve leti kršitev mednarodnega humanitarnega prava. Dve leti kršitev človekovih pravic. Dve leti agresije. Da bi bila slika še mračnejša, ta teden mineva tudi deset let od nezakonite pripojitve Krima.

Zavedam se, da se ponavljamo, a bi vseeno rada izkoristila priložnost, ko v tej dvorani zastopam članico Varnostnega sveta OZN, da znova obsodim rusko agresijo proti Ukrajini, ki grobo krši Ustanovno listino OZN in Helsinško sklepno listino o nedotakljivosti meja v Evropi. Slovenija izraža polno podporo neodvisnosti, suverenosti in ozemeljski celovitosti Ukrajine.

Medtem ko se nad Ukrajino vrstijo napadi s topniškimi izstrelki, brezpilotnimi letalniki in balističnimi raketami, se nad preostanek sveta zgrinjajo različne razlage, še zlasti o tem, kako se je ta vojna začela in zakaj je bil njen začetek neizogiben.

Dovolite mi, da vam predstavim naše stališče. Stališče države, ki je zavezana miru in mirnemu reševanju mednarodnih sporov. Stališče članice Varnostnega sveta iz regije, ki jo ta vojna destabilizira.

Moja država je prepričana, da Rusija popolnoma ignorira Ustanovno listino OZN, prav tako kot ne spoštuje obsežnega korpusa mednarodnega prava in ključnih sporazumov, ki zagotavljalo evropsko in mednarodno stabilnost in varnost. Posledice tega nespoštovanja so izgubljena življenja, razdvojene družine in uničena infrastruktura.

Drugačne zgodbe ni mogoče povedati. Dogajanja ni mogoče prepričljivo predstaviti drugače, kajti obstaja le zgodba o smrti in uničenju.

Ne glede na to, kako blizu smo, te vojne nismo mogli predvideti. Ali natančneje, nismo hoteli verjeti, da se pripravlja ali da je velika vojna na našem pragu sploh mogoča. Vojna, ki bo tako očitno poteptala meje suverene države, destabilizirala celotno regijo in preoblikovala svetovno geopolitično pokrajino.

Minili sta že dve letu, a se s to nesmiselno vojno nikakor nismo sprijaznili in prav gotovo ne sprejemamo zahtev ruskih okupacijskih sil. Nismo se naveličali opozarjati na agresijo in zahtevati, da se konča. Na vso moč si bomo prizadevali, da vse, ki so zagrešili dolg seznam grozodejstev in drugih mednarodnih zločinov, pokličemo na odgovornost.

Gospa predsedujoča,

Slovenija občuduje pogum ukrajinskega naroda in njegovo odločno obrambo domovine. Z njim delimo vizijo o pravičnem in trajnem miru ter se pridružujemo skupnim prizadevanjem za uresničitev tega cilja.

Kajti vredno je verjeti v tak mir in si prizadevati zanj, zato bomo Ukrajini še naprej stali ob strani, dokler ne bo zavladal.

Hvala, gospa predsedujoča.